नेपाली फुटबलको विकासबारे एन्फा र साउदी फुटबलबीच सम्झौता
अखिल नेपाल फुटबल संघ (एन्फा) र साउदी अरेबिया फुटबल फेडेरेसन (साफ) बीच नेपाली फुटबलको वृहत्तर विकासका लागि सम्झौता भएको छ । साउदी भ्रमणमा रहेका एन्फा अध्यक्ष कर्माछिरिङ शेर्पा र साउदीका अध्यक्ष यास्सर अलमिसेहालबीच सम्झौतापत्रमा हस्ताक्षर भएको हो ।
काठमाडौँ — अखिल नेपाल फुटबल संघ (एन्फा) र साउदी अरेबिया फुटबल फेडेरेसन (साफ) बीच नेपाली फुटबलको वृहत्तर विकासका लागि सम्झौता भएको छ । साउदी भ्रमणमा रहेका एन्फा अध्यक्ष कर्माछिरिङ शेर्पा र साउदीका अध्यक्ष यास्सर अलमिसेहालबीच सम्झौतापत्रमा हस्ताक्षर भएको हो ।एन्फाका अनुसार फुटबलका कार्यक्रमहरू आदानप्रदान गर्न दुवै पक्ष सहमत भएका छन् । राष्ट्रिय टोलीबीच अन्तर्राष्ट्रिय मैत्रीपूर्ण खेलहरू आयोजना गर्ने तथा उमेर समूह (यू–१७, यू–१९ र यू–२३) को टोलीबीच प्रशीक्षण शिविरहरू आयोजना गर्नेबारे पनि सम्झौता भएको छ ।युथ फुटबल विकासमा विशेषज्ञ सेवा प्रदानका साथै दक्ष जनशक्ति उत्पादनका लागि कार्यशाला गोष्ठी, सेमिनार र वार्ताहरू नियमित जारी राख्ने सहमति भएको एन्फाले जनाएको छ । रेफ्रीको क्षमता अभिवृद्धि, रेफ्री शिक्षा, भिडियो असिस्टेन्ट रेफ्री (भार) बारे चेतना तथा दुवै देशमा आयोजित प्रतियोगिताहरूमा रेफ्री आदानप्रदानमा पनि दुवै पक्ष सहमत भएका छन् ।साउदी भ्रमणका क्रममा एन्फा अध्यक्ष शेर्पाले एएफसी महासचिव दातो विन्डसर जोन र उपमहासचिव वाहिद कर्दानीसँग पनि भेटवार्ता गरेका थिए । उक्त भेटवार्तामा एएफसीले एन्फालाई प्रदान गर्ने प्राविधिक सहायता कार्यक्रम पुनः सुरु गर्ने सहमति भएको थियो ।